4. melléklet

**Szombathely Megyei Jogú Város Önkormányzata Közgyűlésének**

**…….../2021. (…………..) önkormányzati rendelete**

**a helyi közművelődési feladatok ellátásáról szóló 5/2020. (III.5.) önkormányzati rendelet módosításáról**

Szombathely Megyei Jogú Város Önkormányzatának Közgyűlése a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Törvény) 83/A. § (1) bekezdésében kapott felhatalmazás alapján az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában és a Törvény 76. § (1) és (7) bekezdésében meghatározott feladatkörében eljárva a következőket rendeli el:

**1. §**

A helyi közművelődési feladatok ellátásáról szóló 5/2020. (III.5.) önkormányzati rendelet (a továbbiakban: Rendelet) 1. § b) pontja helyébe a következő rendelkezés lép:

*(A rendelet személyi hatálya kiterjed:)*

„b) az önkormányzat kizárólagos tulajdonában álló**,** közművelődési feladatot ellátó intézményekre, gazdasági társaságra,”

**2. §**

A Rendelet 2. alcíme helyébe a következő rendelkezés lép:

„2. Az önkormányzat közművelődési feladatai ellátásának módja

2. §

(1) Az önkormányzat a közművelődési feladatainak ellátását közművelődési megállapodások útján biztosítja.

(2) Az önkormányzat a közművelődésről szóló törvény szerinti kötelező közművelődési alapszolgáltatásait az AGORA Savaria Kulturális és Médiaközpont Nonprofit Korlátolt Felelősségű Társaság (9700 Szombathely, Március 15. tér 5.) az Alapító Okiratában foglalt székhelyén és telephelyein teljes körűen látja el.

3. §

A közművelődési alapszolgáltatásokat nyújtó gazdasági társaság és civil szervezetek felsorolását, az általuk nyújtott közművelődési alapszolgáltatások körét és a feladatellátás finanszírozásának módját az 1. melléklet tartalmazza.”

**3. §**

(1) A Rendelet 5. § (1) bekezdés a) pontja helyébe a következő rendelkezés lép:

*(Az önkormányzat a közművelődési alapszolgáltatások megszervezése érdekében)*

„a) kizárólagos önkormányzati tulajdonban lévő gazdasági társaságot működtet,”

(2) A Rendelet 5. § (2) bekezdése helyébe a következő rendelkezés lép:

„(2) Az önkormányzat a közösségi és társadalmi részvétel fejlesztése érdekében működteti a 2. § (2) bekezdése szerinti gazdasági társaság által az ifjúsági feladat-ellátást végző Ifjúsági Szolgálatot.”

**4. §**

A Rendelet 6. §-a helyébe a következő rendelkezés lép:

„6. §

(1) A közművelődési feladatellátáshoz az önkormányzat biztosítja 2. § (2) bekezdése szerinti gazdasági társaságnak a szükséges tárgyi és létesítményi feltételeket. A szakképzettségi feltételek biztosításáról a 2. § (2) bekezdés szerinti gazdasági társaság vezetője köteles gondoskodni.

(2) Az infrastrukturális, továbbá szakmai feltételek fejlesztése céljából az önkormányzat, valamint a közművelődési feladatot ellátó gazdasági társaság lehetőségéhez mérten pályázati forrásokkal is elősegíti a minőségi szolgáltatás biztosítását, a további fejlődés lehetőségét.”

**5. §**

(1) A Rendelet 1. melléklete az 1. melléklet szerint módosul.

(2) A Rendelet 1. melléklete a 2. melléklet szerint módosul.

**6. §**

(1) Ez a rendelet – a (2) bekezdésben foglalt kivétellel – 2022. január 1-jén lép hatályba.

(2) Az 5. § (1) bekezdése és az 1. melléklet az e rendelet kihirdetését követő napon lép hatályba.

**/: Dr. Nemény András :/ /: Dr. Károlyi Ákos :/**

**polgármester jegyző**